กรุงเทพมหานคร ออกประกาศผ่อนคลายมาตรการสวมหน้ากากอนามัย  พร้อมคลายล็อกกิจการกิจกรรม
นายชัชชาติ สิทธิพันธุ์ ผู้ว่าราชการกรุงเทพมหานคร ลงนามในประกาศกรุงเทพมหานคร  เรื่อง มาตรการเฝ้าระวังป้องกันและควบคุมการแพร่ระบาดของโรคติดเชื้อไวรัสโคโรนา 2019 (โควิด-19) โดยความเห็นชอบของคณะกรรมการโรคติดต่อกรุงเทพมหานคร กำหนดให้การสวมหน้ากากอนามัยหรือหน้ากากผ้าสามารถทำได้โดยสมัครใจ โดยขอให้ประชาชนพิจารณาถึงประโยชน์ในการสวมหน้ากากอนามัยอย่างถูกวิธี และแนะนำให้ประชาชนสวมหน้ากากอนามัยเมื่ออยู่ร่วมกับบุคคลอื่นในสถานที่ที่แออัด หรือมีการรวมกลุ่มจำนวนมาก สำหรับผู้ที่มีความเสี่ยงติดเชื้อโควิด-19 และกลุ่มเสี่ยง 608 ควรสวมหน้ากากอนามัยเมื่อต้องอยู่ร่วมกับคนอื่น นอกจากนี้ ยังอนุญาตให้ดำเนินกิจการหรือกิจกรรม ที่มีความพร้อม ภายใต้กฎหมายและหลักเกณฑ์ที่กำหนด อาทิ อนุญาตให้มีการเดินทาง หรือเคลื่อนย้ายของแรงงานในพื้นที่ กทม. สถานบันเทิง ผับ บาร์ คาราโอเกะ เปิดบริการได้ สามารถจำหน่ายสุราหรือเครื่องดื่มแอลกอฮอล์ในร้านอาหารได้  อนุญาตให้ร้านเสริมสวย ร้านตัดผม-ทำเล็บ สปา สถานประกอบกิจการอาบน้ำ อบไอน้ำ หรือสถานประกอบการนวดแผนไทย เปิดดำเนินการได้ ภายใต้มาตรการป้องกันโรคและกฎหมายที่หน่วยงานภาครัฐกำหนด  สำหรับสนามกีฬาหรือการใช้สถานที่เพื่อการแข่งขัน การจัดกิจกรรมรวมกลุ่มของบุคคลจำนวนมากสามารถทำได้ตามความเหมาะสม ทั้งนี้หากมีการรวมกลุ่ม จัดกิจกรรมร่วมกันมากกว่า 2000 คน ให้ผู้รับผิดชอบแจ้งต่อสำนักงานเขตเพื่อกำหนดมาตรการเฝ้าระวังและกำกับติดตามไม่ให้เกิดความเสี่ยงต่อการแพร่ระบาดของโรค ส่วนสถานที่หรือกิจกรรมอื่นที่ไม่ได้กำหนดไว้ในประกาศนี้สามารถเปิดดำเนินการได้